అనిల్ కపూర్

అనిల్ కపూర్ (జ: 1956 డిసెంబరు 24) ఒక భారతీయ నటుడు, నిర్మాత. 100 కై పైగా బాలీవుడ్ సినిమాల్లోనూ, కొన్ని అంతర్జాతీయ చిత్రాల్లోనూ, టి వి ధారావాహికల్లోనూ నటించాడు. వంశవృక్షం అనే తెలుగు సినిమాతో ఆయన కథానాయక పాత్రలు వేయడం ప్రారంభించాడు. అంతర్జాతీయ చిత్రాల్లో ఆయన ప్రపంచ వ్యాప్తంగా ప్రసిద్ధి గాంచిన స్లమ్ డాగ్ మిలియనీర్లో మొదటి సారిగా నటించాడు. రెండు జాతీయ సినిమా పురస్కారాలు, ఆరు ఫిల్మ్ ఫేర్ పురస్కారాలతో పాటు పలు పురస్కారాలు అందుకున్నాడు.

బాల్యం, విద్యాభ్యాసం
అనిల్ కపూర్ 1956 డిసెంబరు 24 న చెంబూరు, ముంబైలో ఒక పంజాబీ కుటుంబంలో జన్మించాడు. ఆయన తండ్రి సినీ నిర్మాత సురీందర్ కపూర్. నలుగురు పిల్లల్లో ఈయన రెండోవాడు. ఇతని అన్న బోనీ కపూర్ సినీ నిర్మాత. తమ్ముడు సంజయ్ కపూర్ నటుడు. పాఠశాల విద్య చెంబూరు లోని అవర్ లేడీ ఆఫ్ పర్పెచువల్ సక్కర్ ఉన్నత పాఠశాల లోనూ, ఉన్నత విద్య సెయింట్ జేవియర్స్ కళాశాలలోనూ చదివాడు.

కుటుంబం
1984 లో ఆయన సునీతా కపూర్ ను వివాహమాడాడు. ఆయనకు ఇద్దరు కుమార్తెలు, ఒక కుమారుడు (హర్షవర్ధన్). పెద్ద కుమార్తె సోనమ్ కపూర్ కథానాయిక. చిన్న కూతురు రియా కపూర్ న్యూయార్క్లో విద్యాభ్యాసం పూర్తి చేసుకుని నిర్మాతగా మారింది. ఆయన అన్న బోనీ కపూర్ సినీ నిర్మాత. బోనీ కపూర్ నటి శ్రీదేవిని వివాహం చేసుకున్నాడు.

కెరీర్ 
అనిల్ కపూర్ 1970లోనే తు పాయల్ మే గీత్ అనే హిందీ సినిమాలో చిన్నప్పటి శశి కపూర్ లా నటించాడు. అయితే ఈ సినిమా విడుదలకు నోచుకోలేదు.

1979లో ఉమేష్ మేరా దర్శకత్వంలో వచ్చిన హమారే తుమారే అనే సినిమాలో చిన్న పాత్రతో తెరమీద కనిపించాడు అనిల్. 1980 లో బాపు దర్శకత్వంలో వచ్చిన వంశవృక్షం అనే తెలుగు సినిమా ద్వారా కథానాయకుడిగా మారాడు. అదే సంవత్సరంలోనే ఏక్ బార్ కహో, హం పాంచ్ అనే రెండు హిందీ చిత్రాల్లో నటించాడు.

మూలాలు

ఇతర లింకులు

 

భారతీయ నటులు
1956 జననాలు